**ОТЧЕТЕН ДОКЛАД**

за дейността на читалище „Светлина-1929“село Роза, за 2023година.

Уважаеми читалищни членове,

настоящият доклад за дейността на НЧ „Светлина 1929” с. Роза, отчита изпълнението на дейността по годишната програма за развитие на читалищната дейност, разработена в изпълнение на член 26, ал.2 от закона за народните читалища, културния календар и реализираните проекти през 2023година.

I. Основни цели и приоритети в читалището

- Отстояване на позицията на водещо културно средище

- Обогатяване на културния живот в населеното място

- Развитие и иновативност в библиотечната дейност

- Развитите и подпомагане на любителското и художественото творчество

- Работа по проекти

- Партниране с местното самоуправление.

II. Дейности свързани с изпълнение на основните задачи

Събрали сме се днес, на 14.03.2024 г., да отчетем дейността на читалището, чиято основна цел в качеството си на културна институция е, задоволяване потребностите на населението, които от своя страна са: развитие и обогатяване на културния живот, социална и образователна дейност, запазване на традициите и обичаите, характерни за нашия район и предаването им на по-младото поколение, възпитаване в дух на родолюбие и човешки добродетели, предоставяне на компютърни и интернет услуги, организиране на клубове, чествания и тържества.

Библиотеката ни разполага 10 266 броя библиотечни единици, а отоплената зала и помощта от служителките, са за удобството на посетители и потребители. За съжаление, заради големите възможности на новите технологии, броят на читателите намаля. През 2023година са закупени от бюджета на читалището 20 бр. художествена литература,

В библиотеката на читалището периодично се изготвят тематични витрини и табла по повод бележити дати и събития:

* 19.02-годишнина от обесването на Васил Левски; 03.03 -освобождението на България от турско робство;
* Годишнини на автори.

За международен ден на детската книжка, организирахме:

* четене на открито;
* заедно с малките ни читатели изготвихме витрина в библиотеката с любими детски книжки ;
* рисувахме любим приказен герой

Разнообразен беше културния календар на читалището в с. Роза за 2023година. Всяка година започваме с един много тачен от самодейците и жителите на селото празник на родилната помощ, по-известен в народния календар като „Бабинден”. По традиция и през 2023г. пресъздадохме обичая „Поливане на бабата”. Празникът беше изпълнен с  весели моменти и закачки. Веселбата по повод Бабинден продължава с обща трапеза, песни, викторина, танци и хора.

За 1 март баба Марта посети подготвителната група в училище и зарадва децата, като ги закичи с мартенички .

Читалището организира Осмомартенско тържество за всички жени в селото с богата музикална програма и викторина .

На Лазаровден, село Роза се огласи от песните на лазарките. Те посетиха всеки дом в селото ни и пяха за здраве, плодородие и благополучие на стопаните. Месец преди самия празник започнаха репетициите и подготовката на лазарските групи. Част от събраните от лазарките яйца боядисахме на Велики четвъртък, както повелява традицията и решихме да не правим изложба в читалището, както друга година, а да ги подарим на възрастни и болни хора, за да ги зарадваме за предстоящият голям християнски празник -Великден.

На 7 април Лазарската група към читалището поздрави ръководството на община „Тунджа” по повод предстоящите пролетни великденски празници.

Великденското хоро събра отново жители и гости на селото ни, но преди това бяха поздравени от децата на танцов състав „Усмивчица”.

По повод празниците на община „Тунджа”, в читалището гостува драматичен театър Невена Коканова с постановката Хитър Петър подарък за жителите на село Роза.

# За Ден на българската просвета и култура и на славянската писменост – 24 май читалището изготви тематично табло витрина.

# На 02.06 - денят на Ботев поднесохме цветя на паметника на загиналите войни от село Роза.

Всяка година в началото на месец юни се провеждат фолклорни празници „Славееви нощи” – гр. Айтос. И през 2023 година участвахме в конкурса заедно с пенсионерски клуб „Дълголетие” и се върнахме със завоювани първи места.

На 22 юни се състоя заключителната част от проекта „Приемственост, съхраняване и популяризиране на местната идентичност и нематериалното културно наследство на територията на МИГ – Тунджа. Самодейните колективи от малките населени – мост между поколенията”, на който читалището беше бенефициент. В селото се проведе концерт и дефиле под заглавието „Парад на народната носия”. В него взеха участие самодейните колективи от девет села, включени в проекта, на които бяха изработени народни носии. По този проект за читалището бяха ушити 10 дамски носии и 10 юношески мъжки носии. За да зарадваме и най-малките си танцьорки от бюджета на читалището заплатихме и ушихме още 10 детски женски носии. Освен работа с деца и танцовите състави, които имат много добра подготовка от г-н Петър Димитров и чудесни представяния на фестивали и събори, ние се гордеем с певческата група към пенсионерски клуб „Дълголетие”, с която работим и пресъздаваме обичаи, организираме и участваме съвместно в празници. Певческата група имат бога репертоар от песни, които са истинско съкровище, а те трябва да бъдат съхранени и предавани на по-младите. Искам да благодаря на жените от пенсионерски клуб „Дълголетие” за съвместната работа и да им пожелая здраве и спокойни старини, бъдете все така ентусиазирани и отговорни към всички инициатива на читалището и кметството.

И през 2023година, с много ентусиазъм, който се изрази в подготвяне на различни ястия и украса на софрата ни участвахме в общинския празник “Модата се мени,фолклорът остава”в село Ген. Инзово . Допълнителна красота внесоха и фолклорните костюми, с които бяхме облечени всички. Участвахме и в конкурс за най-стара, автентична женска носия и конкурса за „Автентична трапеза”, където спечелихме първо място.

На 23 август по повод 101 години от рождението и 80 години от гибелта на Петър Момчилов поднесохме венци и цветя на паметника и сведохме глави пред подвига и саможертвата на един млад човек, загинал за своите идеали, за един по-добър живот. Запомнящо се ще остане подготвения рецитал и участието на децата – самодейци от танцов състав „Усмивчица”.

Танцовия състав участва в благотворителен концерт в помощ малката Ирен от Ямбол.

През лятната ваканция в читалището организираме забавни игри за децата.

На 6 септември децата от танцов състав „Усмивчици” бяха отлични рецитатори на празника „Всички българи заедно” в с. Победа.

На 16 септември в село Безмер се проведе младежки фестивал, в който взехме участие с група деца. Отбора на село Роза се представи много добре във всички състезателните игри, в които участва.

На 22 септември читалището,съвместно с кметство с. Роза и Сдружение Роза 2022, организирахме тържествен концерт по повод Деня на независимостта. Заедно с официалните гости от община „Тунджа”, поднесохме венци и цветя пред паметника на загиналите във войните розенци, след което продължихме с концерт под надслов „Хоро се вие на мегдана”

21 ноември, Деня на Християнското семейство, съвместно с жените от ПК „Дълголетие” подредихме традиционна празнична трапеза.

Читалището помага целогодишно в поддържането на пътеките и градинките в църковният двор, за да има приветлив вид за всеки празник. На 14 октомври е храмовия празник на църквата в селото ни, на самия ден, на Петковден, служителката също има нужда от нашата помощ и винаги се отзоваваме и помагаме, за да посрещнем и изпратим подобаващо гостите на празника. Отворени сме да работим с всички институции в селото, така ще бъде и за напред.

Читалището подкрепи инициативата на младежите за коледно тържество на открито и коледен базар, като месец по-рано започнахме с репетициите за подготовка и достойно представяне на танцовите състави и коледарската група на Коледния концерт.

Искам да благодаря на всички самодейци участвали в нашите мероприятия; благодаря на всички спонсори и доброжелатели; благодаря на Марко Стоянов кмета на селото, за съвместната ни работа през изминалата година, за уважението и отношението му към институцията читалище; благодаря на община ,,Тунджа“за оказаната помощ в подходящите моменти; благодаря на читалищното настоятелство за екипната работа; благодаря на служителките в читалището Минка Петрова и Йорданка Новачева .

Основните доклади за дейността на читалището са съобразени със ЗНЧ, устава на НЧ „Светлина 1929” , Закона за обществените библиотеки. В длъжностната характеристика на работещите през заповеди и решения са делегирани правомощия и отговорности в изпълнение на преките им трудови задължения.

Дата : 14.03.2024год. Председател:

Списъчен състав на настоятелството на НЧ „Светлина 1929“ с. Роза

Цонка Добрена – Председател ЧН

Мара Мичева Симеонова– член ЧН

Веселка Танева Михайлова – член ЧН

Иванка Михайлова Иванова – член ЧН

Стоянка Куманова Пеева– член ЧН

Минка Русева Петрова – член ЧН

Динка Дамянова Стоянова– член ЧН

Проверителна комисия:

Силвия Пеева Илиева – председател ПК

Денка Радева Петкова– член ПК

Донка Йорданова Донева –член ПК